Nina Dølvik Brochmann: Úgy nőttünk fel,
hogy azt hittük, a szűzhártya a szüzesség bizonyítéka.
Mint kiderült, tévedtünk.
Rájöttünk,
hogy a népszerű mese a női szüzességről
két anatómiai mítoszon alapul.
Az igazság orvosi körökben több mint száz éve ismert,
ám e két mítosz továbbra is megnehezíti a nők életét
szerte a világon.
Ellen Støkken Dahl: Az első mítosz a vérrel kapcsolatos.
A mítosz azt mondja, a szűzhártya átszakad és vérzik,
amikor a nő először közösül vaginálisan.
Vagyis ha a lepedő nem véres az aktus után,
a nő már nem volt szűz.
A második mítosz az első logikus folyománya.
Mivel a hiedelem szerint a szűzhártya átszakad és vérzik,
az emberek azt is hiszik, hogy szó szerint eltűnik
vagy gyökeresen megváltozik egy nő első közösülése során.
Ha ez igaz volna,
könnyen meg lehetne állapítani, szűz-e egy nő vagy sem,
nemi szerveinek vizsgálatával,
szüzessége ellenőrzésével.
NDB: Ez tehát a két mítosz:
a szüzek véreznek,
a szűzhártyák pedig örökre eltűnnek.
Talán apróságnak tűnik ez az önök számára.
Miért kéne foglalkozni
egy jelentéktelen kis bőrredővel a női testen?
Ám sokkal többről van itt szó,
mint holmi anatómiai félreértésről.
A szűzhártyát övező mítoszok évszázadok óta fennállnak,
mert kulturális jelentőségük van.
Fontos eszközei
a női szexualitás korlátozásának
szinte az összes kultúrában, vallásban és történelmi korszakban.
Még mindig vannak nők, akikre gyanakodva néznek,
akiket megszégyenítenek,
bántalmaznak
vagy akik legrosszabb esetben becsületgyilkosság áldozatává válnak,
ha nem véreznek a nászéjszakájukon.
Más nőket megalázó szüzességi vizsgálatoknak vetnek alá,
csak hogy állást kapjanak,
megvédjék a hírnevüket
vagy megházasodjanak.
ESD: Mint pl. Indonéziában,
ahol szisztematikusan megvizsgálják a nőket, mielőtt a hadseregbe lépnek.
A 2011-es egyiptomi felkelések után
egy csoport női tüntetőt kényszerű szüzességi vizsgálatnak vetett alá
a hadsereg.
Oslóban az orvosok megvizsgálják a kislányok szűzhártyáját,
hogy megnyugtassák a szülőket, nincs tönkretéve a gyerekük.
És sajnos még sorolhatnám.
Vannak nők, akik annyira félnek attól, hogy nem felelnek meg az elvárásoknak,
hogy különféle szüzességi gyorstapaszokat alkalmaznak,
hogy biztosítsák a vérzést.
Ez lehet plasztikai műtét,
az "újraszüzesítés",
lehet néhány fiola vér, amit szex után a lepedőre öntenek,
vagy lehet online rendelt hamis szűzhártya,
amihez kellékvér is jár,
és az ígéret, hogy a nők elbúcsúzhatnak mély és sötét titkuktól.
NDB: Azzal, hogy azt tanítottuk a lányoknak, semmi nem marad titokban,
hogy a testük mindenképpen elárulja majd őket,
félelmet ültettünk beléjük.
A lányok félnek, hogy tönkreteszik magukat,
akár sporttal,
játékkal,
tamponhasználattal
vagy szexuális élettel.
Megnyirbáltuk lehetőségeiket és a szabadságukat.
Ideje, hogy megszabaduljunk a szüzességi svindlitől.
Ideje, hogy leszámoljunk a szűzhártyát övező mítoszokkal,
most és mindörökre.
ESD: Orvostanhallgatók vagyunk,
szexuális felvilágosítást végzünk
és mi írtuk a "Csoda odalenn" c. könyvet.
(Nevetés)
Ez ismeretterjesztő könyv a női nemi szervekről.
Úgy tapasztaljuk, az emberek hajlamosak azt hinni,
a szűzhártya valamiféle pecsét, amely lezárja a hüvelybemenetet.
Még a nyelv is pontosan így mondja: "szűzhártya".
Emiatt olyasvalamit képzelünk el, ami sérülékeny,
könnyen roncsolódó,
átszakítható valamit,
egy nejlonfóliához hasonlót.
Talán csodálkoznak, miért hoztunk magunkkal ide egy hulahoppkarikát.
Megmutatjuk!
(Nevetés)
Na most, nehéz volna eltitkolni,
hogy valami történt ezzel a karikával, nem igaz?
Megváltozott most, hogy ráütöttem.
A pecsét feltört,
és ha nem cseréljük ki a műanyagot,
nem fog visszaállni eredeti állapotába.
Ha tehát szeretnénk szüzességi vizsgálatot végezni ezen a karikán,
most rögtön,
könnyű dolgunk lenne.
Könnyen kijelenthető: ez a karika már nem szűz.
(Nevetés)
NDB: Ám a szűzhártya egyáltalán nem olyan, mint egy darab nejlonfólia,
amelybe ételt csomagolhatunk,
vagy mint egy pecsét.
Valójában...
inkább ehhez hasonlít –
hajgumihoz vagy befőttesgumihoz.
A szűzhártya egy szövetkarima a hüvely nyílásánál.
Általában fánk vagy félhold alakú,
közepén nagy lyukkal.
Ám sokféle változat előfordul,
a szűzhártyának néha van pereme,
több lyuk is lehet rajta
vagy lehet lebenyes szerkezetű is.
Azaz a szűzhártya számos formában jelenik meg,
s ez teszi a szüzesség ellenőrzését oly nehézzé.
ESD: Most, hogy már kicsit többet tudunk a szűzhártya anatómiájáról,
ideje visszatérnünk a két mítoszhoz:
a szüzek véreznek,
a szűzhártyák pedig örökre eltűnnek.
A szűzhártya egyáltalán nem kell szakadjon.
Működése és kinézete is olyan, mint egy hajgumié.
A hajgumi pedig tágítható, nemde?
(Nevetés)
A szűzhártya is tágítható.
Valójában nagyon is rugalmas.
Sok nő esetében
a szűzhártya annyira rugalmas, hogy a hüvelyi közösülés
semmiféle kárt nem tesz benne.
Más nők esetében kissé elszakadhat, hogy helyet csináljon a pénisznek,
ám ettől még nem tűnik el.
Talán csak máshogy néz majd ki, mint előtte.
Ebből egyenesen következik, hogy a szűzhártya vizsgálatával
nem állapítható meg a szüzesség.
Ezt már több mint száz éve, 1906-ben felismerte a norvég orvos,
Marie Jeancet.
Jeancet megvizsgált egy középkorú prostituáltat,
és azt találta, hogy a nő nemi szervei olyanok, mint egy tizenéves szűzlányéi.
De hát nincs is ebben semmi különös.
Ha a nő szűzhártyája sosem károsodott szex közben,
mégis mit kellett volna látnia?
ESD: Mivel a szűzhártyák olyan sokfélék lehetnek,
nehéz megmondani,
hogy egy mélyedés vagy redő korábbi sérülés következménye
vagy csak természetes anatómiai változat.
A szüzességi vizsgálatok abszurditását
jól mutatja egy tanulmány, melyet 36 terhes kamaszon végeztek.
Amikor orvosok megvizsgálták a szűzhártyájukat,
a 36 lány közül csak kettőén találtak
behatolásra utaló egyértelmű jeleket.
Hacsak nem hiszünk 34 szűznemzésben,
(Nevetés)
be kell ismernünk,
hogy a második mítoszt is halálos csapás érte.
Egy nő lába közé nézve
nem látható szexuális élete.
NDB: Mint a legtöbb mítosz, a szűzhártyát övező mítoszok is hamisak.
Nincs szűzi pecsét, amely varázsütésre eltűnik az első szex után,
és a szüzek fele könnyedén élhet nemi életet vérzés nélkül.
Bár azt mondhatnánk, hogy e mítoszok nélkül
minden rendben lenne,
s a szégyen, bántalmazás és becsületgyilkosságok megszűnnének.
Ám ez persze nem ilyen egyszerű.
A nők szexuális elnyomása sokkal mélyebbről ered,
mint egy egyszerű anatómiai félreértés a szűzhártyával kapcsolatban.
Mindez a női szexualitás kulturális és vallási szabályozásának kérdése.
S ezt sokkal nehezebb megváltoztatni.
De muszáj megpróbálnunk.
ESD: Orvosként mi így járulunk hozzá.
Azt akarjuk, hogy minden lány, szülő és (jövendőbeli) férj tudja,
mi a szűzhártya és hogyan működik.
Azt akarjuk, hogy tudják,
a szűzhártya nem szüzességi bizonyítvány.
S így megszabadulhatunk az egyik leghatásosabb eszköztől,
amellyel ma a fiatal nőket korlátozzák.
Miután mindezt elmondtuk önöknek,
talán azt kérdik, mi a másik lehetőség:
ha a szűzhártya nem lehet a női szüzesség bizonyítéka,
mivel helyettesíthetjük azt?
Szerintünk semmivel sem kell helyettesíteni.
(Üdvrivalgás)
Ha valaki –
(Taps)
Ha valaki tényleg szeretné tudni, szűz-e egy nő,
a legjobb, ha őt kérdi.
(Nevetés)
De hogy a nő mit válaszol, az az ő dolga.
Köszönjük.
(Taps)